In 'n opsienbare artikel in Volksblad van 29 Oktober 2019 maak 'n regsjoernalis en nie-praktiserende advokaat, Gustaf Pienaar, 'n saak uit dat die uitspraak van die Grondwethof op 10 Oktober 2019, waarin die reg van Afrikaans op universiteitsvlak ontsê is, nietigverklaarbaar is. Hy grond sy betoog daarop dat die kanselier van die Universiteit van Stellenbosch, oud-regter Edwin Cameron, een van die 10 regters van die Grondwethof was wat op 10 Oktober die eenparige uitspraak teen Afrikaans gelewer het in die saak van Gelyke Kanse vs. Universiteit Stellenbosch (US).
Dit beteken dat die regbank wat die uitspraak gelewer het, na bewering gekontamineerd was, met 'n ampsdraer van die een party wat ook deel van die regbank was. Voorts lyk dit asof die rektor van die US prof. Wim de Villiers persoonlik by die aanstelling van Cameron as kanselier betrokke was en wat ook skynbaar 'n refleksie werp op die integriteit van de Villiers.
Dit gaan dus nie oor die meriete van die hofsaak nie, maar oor relevante regstegniese aspekte – soveel so dat Pienaar argumenteer dat Cameron op etiese regsgronde uit sy amp as US-kanselier behoort te bedank en so ook de Villiers as rektor, terwyl terselfdertyd die hoofregter Mogoeng Mogoeng die betrokke uitspraak tersyde behoort te stel. Dit het die verdere implikasie dat ander universiteite hulle nie gebonde hoef te voel aan hierdie uitspraak oor Afrikaans op universiteitsvlak nie
Tommie de Nysschen (55) van Orania, bekende deelnemer aan kragoptelkompetisies en in besonder die "bench-press"-afdeling oftewel in Afrikaans bankiedruk, het pas by die Afrika-bankiedrukkampioenskappe gehou 2 – 5 Oktober by die Elgro Hotel in Potchefstroom, die goue medalje met 'n gewig van 130 kg, in sy kategorie 50 – 60 jaar en onder liggaamsmassa 83 kg liggaamsmassa, gewen. Hy oefen tans hard om te kwalifiseer vir die Wêreldkampioenskappe in kragoptel en wat insluit hurk, bankiedruk en dooiegewigoptel wat April volgende jaar in Suid-Afrika gehou word.
De Nysschen, wat sê dat die sport vir hom 'n passie is en dat hy dit doen om fiks en in vorm te bly, moes eers by die Vrystaatse provinsiale kampioenskappe kwalifiseer en daarna by die SA kampioenskappe voordat hy aan die Afrikakampioenskappe kon deelneem.
Die item waarin hy spesialiseer is bankiedruk en hy sê hy oefen gereeld in sy tuisgimnasium by die huis.
Op die foto, De Nysschen op die podium by die Afrikakampioenskappe
Soos in vorige jare, beoog Ditsem Nuus om vanjaar weer die Geloftefeeskalender in die Desember-uitgawe te publiseer soos wat dit te Bloemfontein, Kimberley en 12 dorpe in die Vrystaat en Noord-Kaap versprei word. Terselfdertyd verskyn die Kalender natuurlik ook in die elektroniese eksemplaar, terwyl interaktiewe skakels na die Kalender geplaas word op al die digitale forums van die koerant.
Vir vanjaar word voorts beplan om die Desember uitgawe reeds teen 25 November uit te bring ten einde mense meer tyd te gee om reëlings vir bywoning te tref van 'n Geloftefees naby hulle. In die verlede is al tot 160 Geloftefeeste landswyd asook in die buiteland in die Kalender gelys met basiese programbesonderhede.
Nogal insiggewend dat pres. Donald Trump twee Amerikaners met SA-verbintenisse benoem het in sleutelpote in sy administrasie: As nuwe veiligheidsraadgewer Robert O'Brien, wat in die tagtigerjare as Amerikaanse uitruilstudent nagraads aan die Universiteit van die Vrystaat studeer het en met 'n boeremeisie van Burgersdorp getroud is en as nuwe Amerikaanse ambassadeur in SA Lana Marks (65), 'n Amerikaanse vrou wat in Oos-Londen gebore is.
Terwyl die Nuwe Wêreldorde (NWO) soos ook verteenwoordig deur die Europese Unie (EU) alles moontlk doen om Brexit te verhoed en te keer dat Britanje 'n selfstandige koers inslaan, het Britse premier Boris Johnson tot dusver nog alle teenslae oorkom en lyk dit steeds asof hy 'n haas uit 'n hoed gaan trek en Brexit laat realiseer op 31 Oktober 2019, moontlik selfs met 'n ooreenkoms.
In Hongkong gaan burgerlike betogings teen die diktatoriale Chinese Kommunistiese bewind vir twee maande hardnekkig voort, met geweldpleging wat al sterker afmetinge aanneem – dit tenspyte van die kwalik bedekte waarskuwing van Chinese president Xi Jiping dat "enige poging tot afskeiding van China gemaal sal word tot stof van die beendere van diegene wat dit probeer."
In Barcelona, Spanje, bars geweldadige betogings los teen die tronkstraf opgelê vir nege leiers van die beweging wat onafhanklikheid vir Katalonië, as rykste Spaanse provinsie, twee jaar gelede wou verklaar; daar word steeds gepoog om uitlewering te bewerkstellig van die uitgeweke leier van die beweging, Carles Puidgemont.
Terwyl groot gewag gemaak word van die afsterwe van oud-pres. Robert Mugabe, word berig oor die fabelagtige fortuin van meer as $2 miljard wat hy agtergelaat het, asook hoe huidige pres. Emmerson Mnangagwa en ander Zanu-PF voorbokke hulself enorm verryk het uit Zimbabwe, vandag 'n gebroke en bankrot land.
Die nuwe ultramoderne internasionale lughawe by Beijing, genaamd Starfish, is pasgeopen @ $63 miljard en ontwerp om 72 miljoen passasiers per jaar te kan hanteer.
Geleenthede vir die jeug
Iemand het in ligter trant opgemerk: "Hoe 'n wonderlike ding is die jeug nie, net jammer dit word op die jeug gemors." Op 'n ernstige noot, die jeug is die toekoms so vroeg as môre, veral indien daarop gelet word dat volgens die VN is daar sowat 2 miljard jongmense tussen die ouderdomme van 10 en 24 in die wêreld – die grootste jeugbevolking ooit.
Volgens statistieke SA is sowat 66% van die SA bevolking onder die ouderdom van 35 en hiervan is sowat 20% tussen die ouderdomme van 10 en 19. Die groot vraag is nou presies wat is die praktiese toekoms van hierdie jeugdiges, veral indien daarop gelet word dat werkloosheid onder die jeug in die land meer as 50% beloop, terwyl dit in 'n land soos Japan 4,4% is en in die VSA 8,8%.
Wat die prentjie kompliseer, is, eerstens, dat SA uit 'n heterogene bevolking bestaan met verskillende persepsies wat deur bevolkingsgroepe gehuldig word. Tweedens, hou skoolopvoeding en selfs tersiêre opleiding nie tred met snelveranderende behoeftes in die werksplek nie, wat beteken dat jeugdiges wat die werkterrein betree, nie oor vereiste vaardighede beskik nie.
Blanke jeugdiges in die land kom voorts te staan teen geweldige statutêre rassediskriminasie in die studie- en werksplek en hoe om al hierdie struikelblokke te bowe te kom. is veral vir Afrikaner-jeugdiges 'n reuse uitdaging. Vir hoe om dit te takel, word die volgende aan die hand gedoen:
Oor die algemeen, is die sleutelwoord entrepreneurskap – stel jouself van die begin af in van hoe jy deur jou eie besigheid jou eie potjie kan krap en 'n loopbaan bou. Dit is nie maklik nie, maar daar is baie inligting beskikbaar wat kan help, praat met mense wat reeds deur die meule is en in die finale instansie leer jouself deur praktiese ervaring.
Vakansiewerk kan uiters waardevolle ervaring en riglyne vir 'n latere suksesvolle loopbaan verskaf. Moenie neersien op tipe vakansiewerk nie, enige vakansiewerk is beter as geen werkservaring.
Kry minstens een tersiêre kwalifikasie agter jou naam – 'n papier in die hand kan deure vir jou oopmaak. Moet eintlik nooit ophou leer nie, veral wat betref tegnologiese en Internet-vaardighede. Die 4de Industriële Rewolusie is op hande – wees gereed daarvoor.
Vra jouself af, as die keuse net joune is, wat sal jy die graagste in werkstyd wil doen? Waarvan hou jy die meeste? Die ideal is dat jou werk jou stokperdjie moet wees.
Laastens, laat die diensmotief jou altyd lei. Die Woord leer 'n mens moet dien en nie gedien wil word nie. Dit beteken ook dat geld nie jou hoofmotief moet wees nie. Maak die spreekwoord waar: Arbeid adel.
Suid-Afrika is waarskynlik die land op die vasteland met die meeste miljoenêrs en dit alles met komplimente van ANC-kaderbevoorregting. Dit blyk bv. uit onlangse syfers van die DA wat toon dat die regering tans jaarliks sowat R30 miljard in belastingbetalergeld spandeer om 'n totaal van 27 650 senior- en middelbestuurders in die staatsdiens te onderhou @ gemiddeld R1,4 miljoen per jaar per bestuurder. Dit beteken dus dat 27 650 persone op miljoenêrs lewensstandaard onderhou word met belastingbetalergeld.
Dit is in kontras met die gemiddelde jaarlikse salaris van R169 466 vir 'n polisiebeampte, die gemiddelde jaarlikse salaris van R273 209 vir 'n onderwyser en R302 000 vir 'n verpleegster. Volgens die berekening van die DA sou indien die staatsdiens met die helfte verklein word, kan onmiddellik addisionele 175 000 polisiebeamptes, 54 000 onderwysers en 49 000 verpleegsters aangestel word.
Ook insiggewend in hierdie verband is dat volgens inligting deur die DA bekom, bestee die regering jaarliks sowat R3,5 miljoen op elke voormalige president en sy gade en sowat R2 miljoen per jaar op elke voormalige adjunk-president, vanaf FW de Klerk tot Jacob Zuma. Dit is om hulle volle leefstyluitgawes te betaal.
Wat meer is, by die meeste staatsondernemings soos Eskom, SAA, SA Poskantoor en andere beloop die salarisrekening die grootste enkele item – ongeveer 70% van die totale begroting. Hierdie alles terwyl die gaping tussen ryk en arm in SA van die grootste ter wêreld is en volgens die webwerf www.ceicdata.com die gemiddelde per capita inkomste in SA slegs sowat R96 000 per jaar is.
Ook miljoene swart burgers krepeer van ellende, terwyl armoede onder blanke burgers weens rasmarginalisering pandemiese afmetinge aanneem. Dieselfde geld algemene werkloosheid, wat vanweë verskillende definisies moeilik in syfers om te sit is, maar dit prakties so is dat in sommige gebiede tot soveel as 90% van inwoners werkloos is.
In die finale instansie is die groot rooilig wat flikker, die feit dat die staatskas feitlik dolleeg is en dat totale staatsinkomste tans van R317,99 miljard oorskry word deur totale staatsuitgawes van R375,45 miljard. Die aanduidings verder is dat die geldelike posisie van talle van die "staatsmiljoenêrs" hierbo genoem, sodanig is dat indien hulle een maand se salaris mis, dan vou hulle onder hul persoonlike skuldverpligtinge.
Dit kan beteken dramatiese toename in werkloosheid en gevolglike maatskaplike onrus. Dus is die prentjie talle staatsondersteunde miljoenêrs in SA, maar die soustrein dra daartoe by om die land op 'n mespunt te balanseer.
Die brandnekel van lyfstraf
Die onlangse uitspraak van die Grondwethof by monde van hoofregter Mogoeng dat lyfstraf van kinders deur hul ouers in ouerhuise onwettig is, druis reëlreg in teen die voorskrifte van die Bybel soos in o.m. Spreuke 23: 13-14: Hou die tug nie terug van die seun nie; as jy hom met die roede slaan, sal hy nie sterwe nie. Jy sal hom wel met die roede slaan, maar sy lewe van die doderyk red.
Dit plaas ouers in 'n situasie om te kies tussen gehoorsaamheid aan God en gehoorsaamheid aan die wet van die land. Die Bybel sê daar is geen keuse nie – jy moet God ter alle tye gehoorsaam wees. Wat 'n uitdaging vir ware Christene!
Die ironie is dat "geweld" teen 'n kind word as onwettig verklaar, maar wat van gewettigde geweld (aborsies) teen die ongebore kind - inderwaarheid moord? Mag ongebore kinders, uitgelewer aan omstandighede totaal buite hul beheer, om die lewe gebring word?
Hier is ongelooflike dubbele standaarde wat onvolhoubaar is, maar vir die praktiserende Christen nie 'n dilemma behoort te wees nie.
Met dinge in Suid-Afrika wat lelik skeef loop en dit met die land slegter gaan as ooit in die geskiedenis, word die vraag of vrae gevra wat die redes is, of wat ons kan doen om die situasie te beredder? Gewoonlik is die antwoord iets in die lyn van ons moet ons voor God verootmoedig en terugkeer na sy voorskrifte soos in die Bybel.
Met die strekking van die antwoord gaan ons akkoord, want dit is alleenlik by God-Drieënig waar die antwoord en oplossing lê. As ons dit dan wil doen, wat van die vierde gebod, heiliging van die Sabbat? Komende Sondag is die kwarteindstryd in die Rugby Wêreldbeker tussen die Springbokke en Japan en word rondom dit 'n groot euforie opgeblaas – sonder om te noem dat dit sport op Sondag/die Sabbat is en dus verbreking van die vierde gebod.
Het ons so afgestomp geraak dat hierdie gewaande tikkie wêreldglorie belangriker geag word as die voorskrif van die Skepper van die mens – en dus ook die wel en weë van ons in hierdie land?
Span die natuur in teen plaagbestryding!
Veeldoelig – selfs teen jakkalse en kraaie
Nuwe baanbrekerstegnologie waardeur die natuur op unieke wyse ingespan word vir plaagbestryding asook vir ander opbouende toepassings, is sowat twee jaar gelede deur die maatskappy Agri Frequencies (Pty.) Ltd. van Benoni aan die Oos-Rand op die mark beskikbaar gestel. Gebaseer op internasionale navorsing oor jare sedert die vorige eeu en wat deur Jan du Plessis van Agri Frequencies met sy eie navorsing vir Suid-Afrikaanse toestande verfyn is, werk die tegnologie basies op die beginsel van die natuurlike frekwensies van kwartskristalle wat aangewend word om die frekwensies van organismes te manipuleer.
Dit behels dat frekwensies wat uit radioniese navorsing ontwikkel is, deur kwantumfisiese aanwending die frekwensies van organismes óf positief of negatief manipuleer. Alle organismes beskik oor natuurlike frekwensies en as hierdie frekwensies ekstern aangevul word, bevorder dit die groei en potensiaal van die organisme, maar as die frekwensies buite hul ritme gestel word, dan lei dit tot die degenerasie van die organisme en die dood daarvan.
Frekwensies vanaf kwartskristalle word in verskillende formate vir verskillende doeleindes opgestel en wel sodat dit altyddurend uitstraal. As sulks word dit deur Agri Frequencies kommersieel beskikbaar gestel vir o.a. plaagbestryding, die stimulering van plante en grondorganismes en die verryking van water.
In die praktyk het die toepassings van Agri Frequencies fenomenale sukses opgelewer. So bv. is boere in die Karoo, Oos-Kaap, die Vrystaat en Namibië baie tevrede nadat toepassings roofdiere weggejaag het en is hul skape rustiger en in beter kondisie. Jakkalse en rooikatte het die wyk geneem - dit alles nadat Agri Frequencies hul nuwe kristaltegnologie geïmplementeer het.
Solank as roofdiere gejag word, teel hulle steeds aan, maar waar hul area kleiner gemaak word, beperk hulself hul aanteel en kom die natuur weer in balans. Die proses is effektief en boere vind dat van die jakkalse wat binne hul jakkalsdraad vasgekeer was, nie meer lammers vang nie, selfs al loop hulle in dieselfde kamp, want hul pense is leeg hulle het vermaer.
As gevallestudie sê Giel van Niekerk van Prieska dat foto's van kameras wat hy opgestel het by suipkrippe toon dat geen jakkalse of rooikatte suip meer daar water nadat hy produkte van Agri Frequencies ingestel het nie. Hulle sien ook nie meer spore van die roofdiere daar rond nie.
Baks Laubscher van Marydale sê sy spoorsnyers tel ook nie meer roofdierspore op nadat Afri Frequencies ingetree het nie. Wat meer is, die skape van die buurman kom nou teen die draad na sy weiding, waarskynlik omdat die jakkalse hulle aan die anderkant pla.
Agri Frequencies pas selfs effektief toe wat betref kraaie wat lammers se oë uitpik. Die uitfase-frekwensies van Agri Frequencies is hoewel subtiel, nogtans sterk genoeg om rotte en insekte te dood en terselfdertyd roofdiere en voëls in die teikengebied te verwilder.
Ander toepassings van Agri Frequencies-produkte is dat dit plante 30% minder water laat gebruik, met waterstrukturering wat ook oor die oppervlakte versend kan word, so goed soos reën. Gestruktureerde water is watersuiwerend, maak pype, ketels en geisers skoon en hou krippe en damme algevry.
Voorts kan deur 'n verskeidenheid van toepassings bosluise, parasiete en vlieë beheer word, frekwensies kan in-fase aangewend word om plante en diere beter te laat presteer en deur veldstimulasie kan die drakrag vir vee verhoog word.
Meer in besonderhede behels die metodes van Agri Frequencies dat foto's van roofdiere geneem word om hul frekwensies bepaal en dan word daarmee 'n teenfrekwensie ontwikkel waardeur die spesifieke spesie gemanipuleer word.
Elke organisme het sy eie frekwensie en word uit-fase gekopieer deur ook daarvan 'n foto te neem, wat dan met 'n kwantumskandeerder in kristalpoeier ingekopieër word.
Die behandelde kristalpoeier word met 'n kwantumsender gestuur na enige afgebakende area op aarde met behulp van 'n lugfoto en word dan vir daardie area geaktiveer. Die proses is akkuraat en teiken slegs die geselekteerde spesies in die bepaalde teikenarea. Die metode van kristalfrekwensies is in opsigte uiteraard veel ekovriendeliker, veiliger en meer gevorderd as chemiese middels.
Die toepassings en produkte van Agri Frequencies is bekostigbaar @ slegs R10 per ha per jaar, met spesiale korting vir boere met groot gronde of waar boere gesamentlik bestel. Agri Frequencies bied ook 'n reeks produkte op huishoudelike skaal @ slegs R800 vir dekking van'n area met radius 40 meter.
Oor lyfstraf van kinders
Hierdie brief in Volksblad deur Ds. Dawie Botes van Welkom stel dit so raak, dat ons nie kan help om dit ook aan te haal nie – kommentaar waarmee ons onsself volkome vereenselwig:
"Met die uitspraak dat lyfstraf nou teen die wet is, maak iets nie meer sin nie.
"Wat van geweld teen die ongebore kind? Is dit reg as daar geweld is teen ongebore kinders, mag hulle maar om die lewe gebring word?
"Êrens is daar dubbele standaarde. Aan die een kant hoor ons van die regte van een groep, maar het die ongebore kinders nie ook regte nie?
"Iemand sal ook moet opstaan vir ongebore kinders. Klein mensies wat uitgelewer is aan omstandighede buite hul beheer en waar daar maklik besluit word weg met jou as 'n klein babatjie wat reeds gevorm is.
"Daar is derduisende aborsies in ons land, mense doen wat hulle wil en wil dan nie verantwoordelikheid vat vir hul gedrag nie. Natuurlik is daar uitsonderings op aborsies.
"Êrens moet wetgewers weer gaan besin: Jy mag nie 'n kind lyfstraf gee nie, maar jy mag 'n ongebore kind wreed vermoor. Is dit reg?
"Êrens is ons besig om die hele punt te mis in die land met sy wetgewing.
"Kom ons bly bid vir ons mooi land."
Herdie brief deur André Bekker, stigter van Voice of the Voiceless Advocacy, in Volksblad word aangehaal:
"Die afgelope paar jaar is die politiek korrekte, maar wetenskaplik ongegronde, narratief geskep dat 'n mens gay gebore word en nie kan verander nie. Dit het daartoe gelei dat eks-gays se stemme verdoof is en dat hul bestaan as leuenagtig afgemaak word.
"Die onhoudbare situasie het daartoe aanleiding gegee dat 'n Christelike menseregte-organisasie Voice of the Voiceless Advocacy, gestig is. Dit verleen aan eks-gays weer 'n stem.
"Dit stel ons in staat om die vooruitsig te hê dat ons ons waardes en geloofsoortuigings vry en sonder vrees kan uitleef. Hierdie stem verander die hele gay-debat, want dit is die bewys dat verandering moontlik is.
"Ons getalle groei daagliks. Alle eks-gays is welkom om op Facebook by ons aan te sluit."
Die afgelope week met die sitting van die Algemene Sinode van die NG Kerk is 'n beginsellose ja-nee besluit oor selfdegeslagverhoudings in die kerk geneem – nóg vis nog vlees. Ons sê egter dat die Woord duidelik sê oor hierdie onderwerp dat dit sonde is en dat dit as sulks bejeën moet word – sonder om die sondaar te verdoem.
Sien in besonder hierdie brief.
Indien die propagandiste van gays in NG-geledere egter volhard om die kerk in hul rigting te probeer dwing, sê ons dat hulle eerder die pad moet vat en hul eie kerk gaan stig. Daar is nie sprake van dat volgers van die suiwer Woord die NG Kerk gaan verlaat nie. Dis die ander wat moet loop.
Hoogste gebou in Afrika, die Leonardo in Sandton, op 234m open in Oktober 2019, ontwikkel @ R3 miljard is dit eenstop leefstylsentrum met 254 woonstelle, drieverdieping dakwoning, vyf verdiepings kantore en talle winkels en restaurante
Transnet toon wins van R6 miljard vir finansiële jaar 2018/19; eerste staatsonderneming in baie lank tyd wat wins toon
Fluitjieblaser kol. Dhanajaya Naidoo getuig voor Zondo-kommissie hoe Richard Mdluli, voormalige hoof van SAPD Misdaadintelligensie, geheime fonds van Polisie misbruik het om een luukse motor na die ander vir homself te koop en terselfdertyd luukse motors vir sy familie uitgedeel het, het ook huise, meubels en kruideniers vir homself uit die fonds aangekoop
Bothaville, eens trots bekend as die Mieliehoofstad van SA, vandag 'n puinhoop weens geen munisipale dienslewering nie – elektriese substasies gestroop, riool vloei direk in Valsrivier, munisipale werkers lê leeg op straat en huishoudelike afval en bourommel oor 50 ha rondom dorp
Macufe Fees 4 – 13 Oktober 2019 in Bloemfontein @ R34 miljoen belastingbetalergeld, reuse markiestente vir produksies oral in stad opgerig
Solidariteit Beweging en al sy instellings beplan Toekomsberaad op 10 Oktober 2019 vir Afrikaners en Afrikaanse taalgemeenskap – meer besonderhede by hierdie skakel
Pres Cyril Ramaphosa ontvang Nigeriese pres. Muhammadu Buhari op staatsbesoek in SA, voer indringende samesprekings oor handel en verseker Buhari dat Nigeriërs in SA soos gaste behandel word – dit kan egter aanvaar word dat kwessie van Nigeriese dwelmsmokkelaars wat honderde meisies landswyd in SA as seksslawe aanhou, nie op die agenda is nie
SAPD Polisiestasie op Windsorton op 2 Oktober deur 4 gewapende aanvallers om 23:00 oorval, twee SAPD-lede op diens vasgebind en van hul 9mm dienspistole beroof, kry sleutels van kluis, roof nog vuurwapens en vlug met sleutels van SAPD-voertuig
Hoofregter Mogoeng Mogoeng sê 'n persoon het aan hom R600 miljoen aangebied om te help met die "modernisering" van die hofstelsel in SA
Facebook #IAmStaying vir Suid-Afrikaners, meesal blankes, wat deur Jarette Petzer begin is en waarop mense bevestig dat hulle in die land gaan aanbly as hul tuisland, het al meer as 6,5 miljoen besoeke ontvang en het volgelingetal van meer as 480 000
Nogal insiggewend dat terwyl pres. Donald Trump as sy nuwe veiligheidsraadgewer en sleutelpersoon in die Amerikaanse regering benoem het Robert O'Brien, wat in die tagtigerjare as Amerikaanse uitruilstudent nagraads aan die Universiteit van die Vrystaat studeer het en met 'n boeremeisie van Burgersdorp getroud is, hy 'n Amerikaanse vrou wat in Oos-London gebore is, Lana Marks (65), aangestel het as nuwe ambassadeur in Suid-Afrika.
Suid-Afrika is waarskynlik die land op die vasteland met die meeste miljoenêrs en dit alles met komplimente van ANC-kaderbevoorregting. Dit blyk bv. uit syfers van die DA die afgelope week dat die regering tans sowat R30 miljard in belastingbetalergeld spandeer om 'n totaal van 27 650 senior en middel bestuurders in die staatsdiens te onderhou @ gemiddeld R1,4 miljoen per jaar per bestuurder.
Dit beteken dus dat 27 650 persone op miljoenêrs lewensstandaard onderhou word met belastingbetalergeld. Dít terwyl die gaping tussen ryk en arm in SA van die grootste ter wêreld is en miljoene swartburgers krepeer van ellende.